KIRJALLINEN KYSYMYS E-1331/03 esittäjä(t): André Brie (GUE/NGL) neuvostolle. Kreikan ja Turkin rajalla olevat miinakentät.



Virallinen lehti nro 051 E , 26/02/2004 s. 0076 - 0077



KIRJALLINEN KYSYMYS E-1331/03 esittäjä(t): André Brie (GUE/NGL) neuvostolle (9. huhtikuuta 2003) Aihe: Kreikan ja Turkin rajalla olevat miinakentät Neuvosto vastasi 20. helmikuuta 2003 kysymykseeni E-2960/02(1), joka koski Kreikan ja Turkin välisellä rajalla sijaitsevia miinakenttiä. Haluaisin ilmoittaa neuvostolle, että Ateenassa ilmestyvässä Kathimerini-nimisessä päivälehdessä kerrottiin 26. maaliskuuta 2003 laittomasta somalimaahanmuuttajasta, joka kuoli astuttuaan miinaan, kun hän yritti päästä Turkista Kreikkaan Traakiassa sijaitsevan Evrosin alueen kautta. Mies, jonka henkilöllisyyttä ei paljastettu, oli mennyt aidatulle ja kyltein merkitylle miinakentälle toisen somalin kanssa, joka armeijalta saatujen tietojen mukaan loukkaantui miinan räjähtäessä. Lisäksi miinakentän laitamilta pidätettiin 18 muuta somalia. Tähän liittyen kysyn neuvostolta, pysyykö se arviossaan, jonka se antoi vastatessaan edellä mainittuun kysymykseeni: Erityisesti Kreikan ja Turkin osalta voidaan todeta, että molemmat maat aikovat lähiaikoina jättää yhdessä Ottawan yleissopimusta koskevat ratifiointi- (Kreikka) ja liittymisasiakirjansa (Turkki). Turkin rajalla olevien Kreikan miinakenttien merkitsemisellä ja suojaamisella on kreikkalaisten lähteiden mukaan voitu jo vähentää onnettomuuksia lähes 90 prosentilla (vrt. kansainvälisen jalkaväkimiinojen vastaisen kampanjan Landmine Monitor Report 2002). Kuinka monta henkilöä on neuvoston saamien tietojen mukaan kuollut tai loukkaantunut (erilliset luvut kuolleista ja loukkaantuneista) kyseisellä rajalla Ottawan yleissopimuksen voimaantulon (1. maaliskuuta 1999) jälkeen? (1) EUVL C 155 E, 3.7.2003, s. 68. Vastaus (29. syyskuuta 2003) 1. Turkissa rannikkokaupunki Kasissa 2.5. pidetyn kokouksen jälkeen Kreikan ja Turkin pääministerit ilmoittivat yhteisessä julkilausumassaan, että menettelyt Kreikan ja Turkin osallistumiseksi Ottawan yleissopimukseen (Kreikan kohdalla kyse on yleissopimuksen ratifioinnista, Turkin kohdalla siihen liittymisestä) on nyt saatettu päätökseen molemmissa maissa. Pääministerit ilmoittivat, että molemmat maat toimittavat seuraavaksi samanaikaisesti asiaa koskevat asiakirjansa YK:n pääsihteerille. 2. Neuvostolla ei ole hallussaan tilastoja jalkaväkimiinojen aiheuttamista uhreista Kreikan ja Turkin välisellä rajalla. Arvoisa parlamentin jäsen voi tässä asiassa ottaa yhteyttä asianmukaisiin kansallisiin viranomaisiin. On kuitenkin huomattava, että ICBL:n (International Campaign to Ban Landmines) tuoreimman (2002) raportin mukaan Kreikassa ei ole keskitettyä rekisteriä jalkaväkimiinojen uhreista, kun taas Turkissa ihmisoikeusjärjestö Turkish Human Rights Foundation kerää ilmoituksia uhreista, jotka julkaistaan kuukausiraportteina. ICBL:n välittämät tiedot ovat saatavilla internet-sivustolla www.icbl.org. 3. Neuvostolla ei ole keinoja tarkistaa kreikkalaislähteistä peräisin olevia tietoja, joiden mukaan onnettomuudet ovat vähentyneet (lähes 90 %) Turkin rajan pinnassa olevien kreikkalaisten miinakenttien merkitsemisen ja suojaamisen jälkeen.